Návrh

Ústavný zákon 

z ............................. 2005
o použití príjmov z predaja majetku štátu 

	Národná rada Slovenskej republiky sa uzniesla na tomto ústavnom zákone:

Čl. 1
Použitie príjmov z predaja majetku štátu 

Príjmy z predaja majetku štátu v správe právnických osôb  založených za účelom podnikania, ktorý je uskutočnený na základe privatizačného projektu,  a príjmy z predaja majetkovej účasti štátu alebo majetkovej účasti Fondu národného majetku Slovenskej republiky na podnikaní inej právnickej osoby prijaté od účinnosti tohto ústavného zákona znížené o úhradu nákladov súvisiacich s týmto predajom sa môžu použiť  v pomere určenom vládou Slovenskej republiky len na
a)	financovanie nákladov dôchodkovej reformy vzniknutých zavedením systému starobného dôchodkového sporenia,
b)	zníženie štátneho dlhu a plnenie štátnych záruk za bankové úvery,
c)	úhradu záväzkov Fondu národného majetku Slovenskej republiky, ktoré vznikli pred účinnosťou tohto ústavného zákona,
d)	úhradu nákladov spojených s činnosťou Fondu národného majetku Slovenskej republiky a nákladov spojených s podporou privatizácie.

Čl. 2
Účinnosť
	Tento ústavný zákon nadobúda účinnosť 1. januára 2006.